Predkladacia správa

Podnet:  Materiál sa predkladá na základe uznesenia vlády SR č. 532 z 13. júna 2001, ktorým vláda schválila Akčný program SR na postupné vylúčenie používania látok poškodzujúcich ozónovú vrstvu v rokoch 2001 - 2008. Zároveň v bode C.1. predmetného uznesenia vláda uložila ministrovi životného prostredia predkladať na rokovanie vlády správu o plnení Akčného programu a v prípade potreby program aktualizovať a dopĺňať. Prvá správa bola predložená v súlade s uznesením do 30. júna 2003 a následne ďalšie správy každé dva roky.
 
Potreba: Viedenský dohovor o ochrane ozónovej vrstvy, prijatý v roku 1985 a Montrealský protokol o látkach, ktoré porušujú ozónovú vrstvu, prijatý v roku 1987 a jeho dodatky sú významnými medzinárodnými právnymi nástrojmi na riešenie jedného z  najvážnejších globálnych environmentálnych problémov ľudstva a patria k úspešným medzinárodným zmluvám, keď na základe  opatrení z nich vyplývajúcich došlo k podstatnej redukcii výroby a spotreby látok poškodzujúcich ozónovú vrstvu. Slovenská republika je zmluvnou stranou Viedenského dohovoru, ako aj Montrealského protokolu a jeho následne prijatých dodatkov – Londýnskeho (1994), Kodanského (1998), Montrealského (2000) a Pekinského dodatku (2002). Zabezpečenie plnenia povinností a opatrení vyplývajúcich z týchto medzinárodných záväzkov, ktorými je Slovenská republika viazaná a s tým súvisiace zníženie spotreby až postupné vylúčenie používania kontrolovaných látok si vyžiadalo vypracovanie Akčného programu SR na postupné vylúčenie používania látok poškodzujúcich ozónovú vrstvu, ktorého plnenie je potrebné sledovať a v prípade nevyhnutnosti aktualizovať a doplniť.
 
Stručný obsah: Správa o plnení akčného programu obsahuje stručný prehľad jednotlivých kapitol programu, ako aj trendy vývoja a závery vyplývajúce z analýzy stavu riešenia problematiky postupného znižovania spotreby a postupného vylúčenia látok poškodzujúcich ozónovú vrstvu v Slovenskej republike v  súlade s plnením medzinárodných záväzkov, dodržiavaním platných právnych predpisov a legislatívy Európskej únie. Správa má informatívny charakter, v prípade potreby je nástrojom na zmeny v rámci akčného programu a podáva základné informácie o plnení hlavného cieľa akčného programu vo vzťahu k postupnému úplnému vylúčeniu používania kontrolovaných látok. Správa ďalej obsahuje vyhodnotenie plnenia úloh z uznesení vlády, spotrebu látok poškodzujúcich ozónovú vrstvu v rokoch 2000 až 2008 a stručné zhodnotenie plnenia  akčného programu počas doby jeho realizácie aj vzhľadom na jeho ukončenie v roku 2008. Zároveň je navrhnuté zrušenie bodu C uznesenia vlády SR č. 532, ktorý sa v súvislosti s ukončením programu stáva neaktuálnym, keďže realizácia akčného programu bola vypracovaná na roky 2001 až 2008. 
 
Očakávaný dopad: Celkové náklady spojené s postupným vylúčením látok poškodzujúcich ozónovú vrstvu v rokoch 2001 - 2008 boli odhadnuté na približne 890 miliónov Sk a ostávajú nezmenené tak, ako sú uvedené v akčnom programe. Akčný program predpokladal, že približne 85% nákladov budú znášať a praktická realizácia opatrení ukázala, že aj vo veľkej miere znášali a znášajú podnikateľské subjekty. Zvyšnú časť finančných prostriedkov bolo možné získať z verejných zdrojov formou dotácií a pôžičiek v rámci programov a projektov z  Ministerstva životného prostredia SR, tak ako to umožňovali pridelené prostriedky zo štátneho rozpočtu, prípadne z prostriedkov Environmentálneho fondu a neskôr aj z Recyklačného fondu.
 
Doložku finančných, ekonomických, environmentálnych vplyvov a vplyvov na zamestnanosť a podnikateľské prostredie nebolo potrebné vyhotoviť.